મેં કહ્યુ, મમ્મી હું થોડીવાર માટે સુઈ જવું છું ! મમ્મીએ કહ્યુ, સારું બેટા. હું બે કલાક સુધી સૂતો. હું જેવો ઉઠ્યો અને ત્યારે અવનીએ કહ્યુ, ભાઈ મારે પાર્લર જવું છું તો તું કાર લઇને મારી સાથે આવીશ ? મેં કહ્યુ, એમાં થોડી પૂછવાનું હોય ? હું અવની સાથે પાર્લરમાં ગયો અને જ્યારે આવ્યો ત્યારે રાત થઈ ચૂકી હતી. અવનીની કેટલીક ફ્રેન્ડ્સ ઘરે આવી હતી અને તેમાંથી એક છોકરીએ કહ્યુ, તમે જ ગોકુલ છો ને ? મેં કહ્યુ, હા, પણ તમે ! એ છોકરીએ કહ્યુ, ઉપરના રૂમમાં કોઈ તમને બોલાવતું હતું ! મેં કહ્યુ, સારું. હું વિચારતો જ હતો કે મમ્મી મને સગાઈ માટે પાછી કોઈક છોકરી બતાવશે અને શિખામણ આપશે. હું બુમો પાડતો પાડતો ગયો, મમ્મી…મમ્મી…! ઉપરનો એક બેડરૂમ ખુલ્લો હતો અને એ રૂમ હંમેશા બંધ જ રહેતો અને આજે એ રૂમને ખુલ્લો જોઈને હું થોડો વિચારમાં પડી ગયો ! હું એ રૂમ તરફ આગળ વધ્યો, રૂમમાં મને દૂરથી કોઈ દેખાતું નહોતું. હું રૂમની અંદર ગયો અને ત્યારે જ કોઈકે અચાનક રૂમનો દરવાજો બંધ કરી દીધો ! હું જેવો પાછળ ફરીને જોઉં ત્યાં તો કોઈકના હાથ મારા મોઢા પર આવીને ચોંટી ગયા ! હું થોડી ડરી ગયો પણ આ હાથની સુંગધ અને પકડ જાણીતી લાગતી હતી ! મેં ધીમેથી હાથ હટાવ્યા અને કહ્યુ, તું પૂજા જ હોઈ શકે અથવા પૂજા તારું ભૂત હોઈ શકે ! ત્યારે જ એક મધુરો અવાજ આવ્યો, ગોકુલ તું મને હજુ નથી ભુલ્યો ! જાણે કોઈ દઝાડીને ટાઢક આપે એવો જ મને અહેસાસ થતો હતો. પૂજા મારી તરફ ફરી અને એની આંખ આંસુથી ભરેલી હતી અને એ બોલી, ગાંડા તને હજી એટલો જ પ્રેમ કરું છું. તારી મેં કેટલી રાહ જોઈ એની તને ખબર પણ છે ? મેં કહ્યુ, હું તારી પાછળ કેટલો ભાગ્યો એની તને પણ ખબર નહી હોય ! હું એકદમ શાંત થઈ ગયો હતો અને હું અને પૂજા બન્ને મૌન હતાં.